Diari Oficial de la Generalitat Valenciana


Sumari del DOGV 4886, del 18-11-2004 (2004/11948)

RESOLUCIÓ de 3 de novembre de 2004, de la Universitat de València, per la qual s'ordena la publicació de la relació de llocs de treball del personal docent i investigador.
---------------------------------------------------------------------------------------------------------------------------------------------------------------------------

### Dades del document

Número de DOGV
:   4886

Data del DOGV
:   18-11-2004

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   2004/11561


Data del document
:   03-11-2004

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * universitat
    * personal
    * qualificació del personal

RESOLUCIÓ de 3 de novembre de 2004, de la Universitat de València, per la qual s'ordena la publicació de la relació de llocs de treball del personal docent i investigador. [2004/F11420]
  
Aprovada la relació de llocs de treball del personal docent i investigador d'esta universitat, de conformitat amb les previsions contingudes en la Llei Orgànica 6/2001, de 21 de desembre, d'Universitats, i Llei 2/2003, de 28 de gener, de Consells Socials de les Universitats Públiques Valencianes, per acords del Consell de Govern i Consell Social de 28 de setembre i 26 d'octubre, respectivament, i a fi de complir al que disposa l'article 15.3 de la Llei 30/1984, de 2 d'agost, de Mesures de Reforma de la Funció Pública.
  
Aquest Rectorat, fent ús de les competències atorgades per l'article 94 dels Estatuts d'esta universitat, aprovats per Decret 128/2004, de 30 de juliol, del Consell de la Generalitat, ha resolt ordenar la publicació en Diari Oficial de la Generalitat Valenciana de la relació de llocs de treball del personal docent i investigador de la Universitat de València inclosa en l'annex de la present resolució.
  
Contra la present resolució, que posa fi a la via administrativa, i contra els acords que es fan públics podrà interposar-se recurs contenciós administratiu, en el termini de dos mesos des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana (articles 10.1.b) i 13 de juliol, de la Jurisdicció Contenciosa Administrativa, en relació amb l'article 2.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú).
  
València, 3 de novembre de 2004.- El rector: Francisco Tomás Vert.
  
Document annex a la relació de llocs de treball de PDI de la Universitat de València
  
Primer. En aplicació d'allò que estableixen els articles 6, 7, 8, 9, 10, 11 i 12 del Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari, s'estableixen els següents règims de dedicació:
  
Professors Contractats Doctors (T.C.):
  
El règim d'hores de docència, tutories i assistència als estudiants, així com les tasques investigadores, seran les mateixes que corresponen a la categoria dels professors titulars d'universitat.
  
Professors Col·laboradors (T.C.):
  
El règim d'hores de docència, tutories i assistència als estudiants, així com les tasques investigadores, seran les mateixes que corresponen a la categoria dels professors titulars d'escola universitària
  
Professors Ajudants Doctors:
  
Docència: 8 hores per setmana.
  
Tutories i assistència als estudiants: 6 hores per setmana.
  
La resta de la jornada setmanal es dedicarà a tasques investigadores, de gestió o les que d'acord amb la legislació aplicable siguen assignades pels departaments. Tanmateix, es garantirà que al menys 1/3 de la jornada setmanal es dedique a tasques d'investigació.
  
Professors Ajudants:
  
Docència: 3 hores per setmana, que podrà ampliar-se, prèvia sol·licitud del treballador si obté el grau de Doctor, fins 6 hores setmanals i amb la corresponent modificació retributiva.
  
Tutories i assistència als estudiants: 3 hores per setmana.
  
La resta de la jornada laboral es dedicarà a completar la formació investigadora del treballador i les que d'acord amb la legislació aplicable siguen assignades pels departaments.
  
Professors Associats:
  
La dedicació docents dels professors associats serà la que s'indica en la classificació de cadascuna de les places, amb idèntic nombre d'hores de tutoria i assistència als estudiants.
  
Professors Visitants:
  
El règim d'hores de docència, tutories i assistència als estudiants, així com les tasques investigadores, seran les mateixes que corresponen a la categoria dels professors titulars d'universitat, llevat que a la relació de llocs de treball es determine altra cosa dins de la classificació del lloc.
  
Professors Emèrits:
  
Els professors emèrits podran col·laborar amb la universitat en tot tipus d'activitats; les seues activitats docents es dedicaran amb preferència al tercer cicle, a cursos de postgrau i especialització i a seminaris.
  
Professors Associats Assistencials de Ciències de la Salut:
  
Els professors associats assistencials de ciències de la salut realitzaran tasques docents-assistencials i de tutoria o assistència a l'estudiant dins de la seua jornada ordinària de treball al centre sanitari concertat, d'acord amb allò que disposa el RD 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries i el concert subscrit entre la Conselleria de Sanitat de la Generalitat Valenciana, la Diputació Provincial de València i la Universitat de València, per a la utilització de les institucions sanitàries en la investigació i docència universitària (BOE 30.04.1997).
  
La jornada de treball dels associats assistencials de ciències de la salut serà en règim de temps parcial, equivalent a 6 hores setmanals, i es concretarà d'acord amb el que disposa el RD 1558/1986, de 28 de juny, i la normativa sobre obligacions docents dels professors associats assistencials de ciències de la salut, aprovada per acord de la Junta de Govern de la Universitat de València de data 14 de juny de 1989.
  
Segon. En aplicació de l'article 14.3 del Decret 174/2002, s'estableixen els següents complements específics per a les places de professor contractat doctor i col·laborador:
  
Contractat Doctor = 1.591,80 euros/any (retribució 2004).
  
Col·laborador = 983,28 euros/any (retribució 2004).